Täitevkomitee otsus,

20. detsember 1995,

Schengeni lepingu rakendamise konventsiooni artikli 2 lõike 2 kohaldamise korra kohta

(SCH/Com-ex (95)20 rev. 2)

TÄITEVKOMITEE,

võttes arvesse Schengeni lepingu rakendamise konventsiooni artiklit 132,

võttes arvesse nimetatud konventsiooni artiklit 2,

ON VASTU VÕTNUD JÄRGMISE OTSUSE:

Käesolevaga kiidetakse heaks dokument SCH/I (95)40 rev. 6 konventsiooni artikli 2 lõike 2 kohaldamise kohta. Selles sätestatud põhimõtteid ja korda peab respekteerima iga lepinguosaline, kes soovib kasutada konventsiooni artikli 2 lõikes 2 tehtud erandit ja ajutiselt taaskehtestada kontrolli oma sisepiiril.

Oostende, 20. detsember 1995

Esimees

Johan Vande Lanotte

--------------------------------------------------

SCH/I (95) 40 rev. 6

Konventsiooni Artikli 2 Lõike 2 Kohaldamise Kord

"Artikkel 2

1. Sisepiiri võib ületada igas kohas ilma et isikuid kontrollitaks.

2. Kui avalik kord või riigi julgeolek seda siiski nõuab, siis võib lepinguosaline pärast teiste lepinguosalistega konsulteerimist otsustada, et piiratud aja jooksul rakendatakse sisepiiridel vastavalt olukorrale riigi piirikontrolli. Kui avalik kord või riigi julgeolek nõuab viivitamatuid meetmeid, võtab kõnealune lepinguosaline vajalikud meetmed ja teatab nendest esimesel võimalusel teistele lepinguosalistele."

Schengeni konventsioonis ettenähtud meetmete üldine eesmärk on artikli 2 lõike 2 kasutamise vältimine. Kontrolli taastamine peab jääma erandlikuks meetmeks.

1. Eelneva konsulteerimise kord (artikli 2 lõike 2 esimene lause)

Riik, kes kavandab kontrolli lühiajalist taastamist oma sisepiiril, peab saatma teistele riikidele teate koos järgmise teabega:

kavandatava meetme põhjused : kõnealune riik peab täpsustama, millised sündmused ohustavad tema avalikku korda või riigi julgeolekut;

kavandatava meetme ulatus : kõnealune riik peab täpsustama, kas kontroll taastatakse kogu piiril või ainult mõnes piirkonnas;

kavandatava meetme kestus : riik peab täpsustama kuupäeva, millest alates meedet kohaldatakse (pärast konsulteerimist), ja milline on selle eeldatav kestus;

konsultatsioonitaotlus : riik peab täpsustama, milliste meetmete võtmist ta ootab mõnelt riigilt eraldi või kõikidelt koos, et vältida kontrolli taastamist, või juhul, kui kontroll on taastatud, täiendada taotleva riigi meetmeid.

Teade otsuse kohta tuleb saata: täitevkomitee ja keskrühma liikmetele ning peasekretariaadile.

Vastavalt artikli 131 lõikele 2 kutsub eesistujariik kiiresti kokku täitevkomitee koosoleku, millele võimaluse korral eelneb keskrühma kohtumine, täiskoguna või piiratud koosseisus, et juhatada riikidevahelisi konsultatsioone. Erikoosolekut ei ole vaja pidada, kui lähitulevikku on juba kavandatud täitevkomitee koosolek. Sel juhul tuleb päevakorrale lisada vastav punkt.

Kui piirikontrolli taastamise otsus kehtib jätkuvalt pärast konsulteerimisetappi, peab taotlejariik teatama nimetatud teadete saajatele artikli 2 lõikega 2 seotud meetmete kohaldamise kuupäeva ja tingimused.

Piiriülese politseikoostöö kokkulepete alusel peavad taotlejariigi piiriasutused samuti teatama sellest kõnealuste riikide piiriasutustele, et hõlbustada nende reageerimist selles valdkonnas.

2. Viivitamatu otsuse kord (artikli 2 lõike 2 teine lause)

Riik, kes peab avaliku korra või riigi julgeoleku säilitamiseks vajalikuks kontrolli viivitamatut taastamist, peab saatma teistele riikidele teate, mis sisaldab punktis 1 loetletud osi, st meetme põhjuseid, ulatust ja eeldatavat kestust.

Samuti kohaldatakse teisi punktis 1 nimetatud kriteeriume (teate saajad, kahepoolsed läbirääkimised jne).

Riik peab täpsustama, kas ta taotleb teistelt riikidelt abi ja koostööd.

Tingimusi arvesse võttes kutsutakse täitevkomitee koosolek kokku võimalikult kiiresti pärast otsuse kohta teate saamist.

3. Pikendamise või olukorra normaliseerimise kord

Riik, kes on kohaldanud meetmeid vastavalt artikli 2 lõikele 2, kinnitab kontrolli lõpetamise kuupäeva ja esitab kas samal ajal või varsti pärast seda aruande otsuse rakendamise kohta.

Kui riik leiab, et esialgse otsuse kehtivusaega tuleks pikendada, teatab ta sellest otsusest punktis 1 või 2 sätestatud korras.

--------------------------------------------------